**Broderii**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A brodat Luna în fire

De argint visări de noapte

Și cu tremur de răpire

Preasfinți iubirea-n șoapte.

A pus flori pe-orice-ntrebare,

Fluturașii pe răspunsuri

C-au pierit în fremătare

Fricile de neajunsuri.

Pe ghergheful mov de pace

Ea tot coase-n cruciuliță

Străpungând bezna cu ace

Și-ațe fine pe altiță.

Unde-i pus dorul de fată

Viitorul ce-l visează,

Iar oftarea destrămată

Înflorește-n orice rază.

Toate sunt fără aseamăn

Rupând plumbul de măsură,

Nici un vis nu are geamăn

Pe-uimitoarea cusutură.

Încântarea doar mă cheamă

Să citesc din veșnicie.

Scap de grijă și de teamă,

Cresc în cer și poezie.

Victor Bragagiu

victorbragagiu blogspot. com